Simulovaný súdny spor podľa uhorského feudálneho práva a Tripartita

### Pravidlá súťaže

##### §1

## Základné ustanovenia

1. Simulovaný súdny spor (ďalej ,,simulované konanie" alebo ,,súťaž“) je súťaž študentov Právnickej fakulty UPJŠ v Košiciach. Účelom súťaže je napodobniť skutočný súdny spor podľa obyčajového uhorského práva, spísaného do diela s názvom Tripartitum.
2. Súťaž organizuje Katedra dejín štátu a práva v spolupráci s Katedrou teórie štátu a práva (ďalej len ,,organizátor“).

**§2**

# Účastníci súťaže a začatie súťaže

1. Simulovaného konania sa zúčastňujú trojčlenné družstvá, pozostávajúce predovšetkým zo študentov denného bakalárskeho a magisterského štúdia Právnickej fakulty UPJŠ v Košiciach (ďalej len „fakulta“). Uprednostnené sú družstvá zložené zo študentov 1. ročníka bakalárskeho štúdia alebo také, kde aspoň dvaja členovia družstva sú študentmi 1. ročníka bakalárskeho štúdia.
2. Člen družstva nemôže byť zároveň členom iného družstva.
3. Prihlásiť sa do súťaže je možné na e-mailovej adrese: erik.stenpien@upjs.sk .
4. Súťaž prebieha v dvoch kolách:
5. predkolo
6. finále
7. Počet družstiev v predkole nie je obmedzený. Predkolo pozostáva z úspešného vyriešenia všetkých úloh, ktoré organizátor zadá pri riešení kauzy. Jednou z úloh je vždy vypracovanie obžaloby a obhajoby.
8. Do finálového ústneho pojednávania postúpia dve družstvá, ktoré správne vyriešia všetky úlohy a ktorých písomné vypracovanie právnej analýzy bude podľa organizátora súťaže zhodnotené za najlepšie. V predkole sa prihliada aj na kvalitu písaného textu, ktorý je predpokladom dobrej rétorickej prípravy prihlásených družstiev. Organizátor vyhodnotí písomné vypracovania prihlásených účastníkov najneskôr do týždňa po uzavretí predkola a o výsledkoch ich informuje prostredníctvom elektronickej pošty.

**§ 3**

**Miesto a termín konania**

1. Miesto a termín konania finálového ústneho pojednávania zverejní organizátor v dostatočnom časovom predstihu osobitným písomným oznámením.
2. Organizátor môže v dostatočnom časovom predstihu zverejniť osobitným písomným oznámením aj ďalšie organizačno-technické podmienky konania.

**§ 4**

###### Simulované konanie pred súdom

1. Simulované konanie rozhoduje najmenej trojčlenný senát.
2. Simulované konanie pred sudcom sa vedie tak, aby nedochádzalo k zbytočným prieťahom a aby sa mohlo skončiť v deň, kedy sa začalo. Ak je dôvod simulované konanie prerušiť alebo pojednávanie odročiť, prerušuje sa alebo odročuje na dobu najviac pätnásť minút. Počas simulovaného konania možno nariadiť aj prestávku, a to podľa potreby a na čas nevyhnutne potrebný, najviac však súhrnne na 30 minút. Simulované konanie je verejné, uskutočňuje sa v priestoroch fakulty (ak organizátor nerozhodne inak), pričom sa dbá i o vonkajší výzor miestnosti tak, aby pripomínal súdnu sieň.
3. Senát simulovaného konania je oprávnený simulované konanie ukončiť a vo veci rozhodnúť vo chvíli, keď bola podľa jeho názoru družstvami predložená dostatočná argumentácia a dôkazy. Ak existuje obava, že by nebolo možné simulované konanie ukončiť v deň kedy začalo, senát sa postará, aby sa obom družstvám priznal dostatočný čas na obhájenie svojich argumentov a predloženie dôkazov.
4. V simulovanom súdnom konaní sa dôkazy pred súdom nevykonávajú.
5. V predkole súťaže môžu účastníci konania navrhnúť výsluch svedka. Súd môže aj sám vykonať výsluch svedka, ktorého považuje za potrebné vypočuť. O návrhu výsluchu svedka ako aj o vypočutí svedka bez návrhu budú prostredníctvom emailu informovaní všetci účastníci finálového kola najneskôr týždeň pred termínom jeho konania.
6. V prípade, že budú účastníci konania vo svojich podaniach navrhovať výsluch svedka a súd uzná, že ide o svedka, ktorého výsluch je povolený a žiadúci, alebo ak súd vykoná výsluch svedka bez návrhu, bude dôkaz vykonaný pred hlavným pojednávaním a o jeho priebehu bude na pojednávaní prečítaná zápisnica. Účastníci konania sa skôr výsledky výsluchu nedozvedia.

**§ 5**

# Procesné pravidlá

1. Pre finálové kolo platia predovšetkým tieto pravidlá:
	* všetci členovia družstva konajú ako právni zástupcovia spoločne a nerozdielne,
	* konanie sa vedie v slovenskom jazyku,
	* rozhodnutia súdu sa nevyhotovujú písomne,
	* námietka zaujatosti sa nepripúšťa,
	* námietka nepríslušnosti súdu je neprípustná,
	* odvolanie sa nepripúšťa,
	* repulzia sa nepripúšťa,
	* súd rozhoduje slobodne a bez akéhokoľvek nátlaku.

**§ 6**

**Spoločné a záverečné ustanovenia**

1. Organizátor nesmie s družstvami konzultovať riešenie prípadov.
2. Pravidlá ani zadanú kauzu nie je možné meniť po ich zverejnení na vypracovanie právnej analýzy.